text: Dødsmedicin kan komme i omløb
  28 august 2012 kl. 11.02
  Sydøstjyllands Politi frygter, at livsfarlige stoffer kommer i omløb. Stofferne blev natten til tirsdag stjålet på en dyrlægeklinik i Børkop.
  Stofferne er pentobarbital og immobillon, som dyrlæger bruger til at aflive dyr.
  - Vi skynder os ud med en advarsel til eventuelle aftagere af disse stoffer. Dem kan man altså dø af at indtage selv i ret små mængder, oplyser vagtchef ved Sydøstjyllands Politi Jørn Lindhardt.
  Pentobarbital bruges til henrettelser i flere stater i USA.
  Dyrlæge Claus Søndergård, Børkop, oplyser, at der kun skal få dråber af stofferne til at dræbe en mand.
  Folk, der finder stofferne eller får dem tilbudt, opfordres til at kontakte politiet.
  